Document ID: 32006D0779

KOMISSION PÄÄTÖS,
tehty 14 päivänä marraskuuta 2006,
eläinten terveyttä koskevista siirtymätoimenpiteistä klassisen sikaruton torjumiseksi Romaniassa
(tiedoksiannettu numerolla K(2006) 5387)
(ETA:n kannalta merkityksellinen teksti)
(2006/779/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Bulgarian ja Romanian liittymissopimuksen ja erityisesti sen 4 artiklan 3 kohdan,
ottaa huomioon Bulgarian ja Romanian liittymisasiakirjan ja erityisesti sen 42 artiklan,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon sisämarkkinoiden toteuttamista varten eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
sekä katsoo seuraavaa:
(1)
Yhteisön toimenpiteistä klassisen sikaruton torjumiseksi 23 päivänä lokakuuta 2001 annetussa neuvoston direktiivissä 2001/89/EY (3) säädetään yhteisön vähimmäistoimenpiteistä kyseisen taudin torjumiseksi. Siinä säädetään toimenpiteistä, jotka on toteutettava klassisen sikaruton taudinpurkauksen yhteydessä. Sen mukaan jäsenvaltioiden on toimitettava komissiolle luonnonvaraisissa sioissa esiintyvän klassisen sikaruton primääritapauksen varmistumisen jälkeen kyseisen taudin hävittämissuunnitelma. Lisäksi siinä säädetään sikatiloilla olevien sikojen ja luonnonvaraisten sikojen hätärokottamisesta.
(2)
Romania ilmoitti vuonna 2006 komissiolle useista klassisen sikaruton taudinpurkauksista sikatiloilla alueellaan. Klassista sikaruttoa on esiintynyt ja esiintyy edelleen myös luonnonvaraisissa sioissa.
(3)
Vastauksena näihin taudinpurkauksiin Romania on toteuttanut direktiivin 2001/89/EY säännösten mukaisesti toimenpiteitä sikaruton torjumiseksi.
(4)
Romania on myös toimittanut komissiolle hyväksyttäväksi suunnitelmat klassisen sikaruton hävittämiseksi sekä suunnitelmat sikatiloilla olevien ja luonnonvaraisten sikojen hätärokottamiseksi kyseistä tautia vastaan.
(5)
Kun otetaan huomioon elävien sikojen, sian siemennesteen, alkioiden ja munasolujen sekä tuoreen sianlihan sekä sianlihasta koostuvien tai sitä sisältävien lihavalmisteiden ja raakalihavalmisteiden kauppa, tautitilanne Romaniassa on edelleen sellainen, että se voi aiheuttaa riskin eläinten terveydelle sikatiloilla yhteisössä.
(6)
Ottaen huomioon Romanian liittyminen ja tämänhetkinen epidemiologinen tilanne on asianmukaista soveltaa liittymispäivästä lähtien koko Romanian alueeseen yhteisön toimenpiteitä, jotka koskevat elävien sikojen, sian siemennesteen, munasolujen ja alkioiden sekä tuoreen sianlihan sekä sianlihasta koostuvien tai sitä sisältävien lihavalmisteiden ja raakalihavalmisteiden lähettämistä muihin jäsenvaltioihin, yhdeksän kuukauden mittaisen siirtymäkauden ajan.
(7)
Jotta estetään klassisen sikaruton leviäminen yhteisön muille alueille, tässä päätöksessä on asianmukaista kieltää tuoreen sianlihan sekä sianlihasta koostuvien tai sitä sisältävien lihavalmisteiden ja raakalihavalmisteiden lähettäminen Romaniasta. Tällainen sianliha sekä sianlihavalmisteet ja -raakalihavalmisteet olisi merkittävä erityismerkeillä, joita ei voi sekoittaa ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 854/2004 (4) säädettyyn sianlihan terveysmerkkiin eikä eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 853/2004 (5) säädettyyn sianlihan tunnistusmerkkiin. On kuitenkin asianmukaista, että tällaisia sianlihasta koostuvia tai sitä sisältäviä raakalihavalmisteita ja lihavalmisteita voidaan lähettää muihin jäsenvaltioihin, jos ne käsitellään niin, että klassisen sikaruton aiheuttava virus häviää.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kielto lähettää eläviä sikoja Romaniasta
Romanian on varmistettava, että sen alueelta ei lähetetä eläviä sikoja muihin jäsenvaltioihin.
2 artikla
Kielto lähettää sian siemennestettä sekä munasoluja ja alkioita
Romanian on varmistettava, että sen alueelta ei lähetetä sian siemennestettä, munasoluja ja alkioita muihin jäsenvaltioihin.
3 artikla
Kielto lähettää tuoretta sianlihaa sekä sianlihasta koostuvia tai sitä sisältäviä raakalihavalmisteita ja lihavalmisteita
Romanian on varmistettava, että sen alueelta ei lähetetä tuoretta sianlihaa sekä sianlihasta koostuvia tai sitä sisältäviä raakalihavalmisteita ja lihavalmisteita muihin jäsenvaltioihin.
4 artikla
Tuoreen sianlihan sekä sianlihasta koostuvien tai sitä sisältävien raakalihavalmisteiden ja lihavalmisteiden erityismerkinnät
Romanian on varmistettava, että tuore sianliha sekä sianlihasta koostuvat tai sitä sisältävät raakalihavalmisteet ja lihavalmisteet merkitään erityisellä terveysmerkillä, joka ei saa olla soikean muotoinen ja jota ei voi sekoittaa
a)
asetuksen (EY) N:o 853/2004 liitteessä II olevassa I jaksossa säädettyyn sianlihasta koostuvien tai sitä sisältävien raakalihavalmisteiden ja lihavalmisteiden tunnistusmerkkiin eikä
b)
asetuksen (EY) N:o 854/2004 liitteessä I olevan I jakson III luvussa säädettyyn tuoreen sianlihan terveysmerkkiin.
5 artikla
Tiettyjä tuoreen sianlihan sekä sianlihasta koostuvien tai sitä sisältävien raakalihavalmisteiden ja lihavalmisteiden lähetyksiä koskevat poikkeukset
Poiketen siitä, mitä 3 artiklassa säädetään, Romania voi sallia tuoreen sianlihan sekä sianlihasta koostuvien tai sitä sisältävien raakalihavalmisteiden ja lihavalmisteiden lähettämisen muihin jäsenvaltioihin, jos
a)
valmisteet on saatu ja käsitelty neuvoston direktiivin 2002/99/EY (6) 4 artiklan 1 kohdan mukaisesti
b)
valmisteille on annettu eläinlääkärintodistus direktiivin 2002/99/EY 5 artiklan mukaisesti ja
c)
valmisteiden mukana on komission asetuksessa (EY) N:o 599/2004 (7) säädetty asianmukainen yhteisön sisäiseen kauppaan tarkoitettu terveystodistus, jonka II osa on täytettävä seuraavasti:
”Eläinten terveyttä koskevista siirtymätoimenpiteistä klassisen sikaruton torjumiseksi Romaniassa 14 päivänä marraskuuta 2006 tehdyn komission päätöksen 2006/779/EY mukainen tuote”
6 artikla
Noudattaminen
Romanian on toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Sen on ilmoitettava niistä komissiolle viipymättä.
7 artikla
Soveltaminen
Tätä päätöstä sovelletaan Romanian ja Bulgarian liittymissopimuksen voimaantulopäivästä edellyttäen, että liittymissopimus tulee voimaan.
Sitä sovelletaan yhdeksän kuukauden ajan.
8 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 14 päivänä marraskuuta 2006.

Labels: 17
7
3
6
18